For første gang nogensinde falder omsætningen i dansk e-handel. Det kan mærkes hos den nordjyske virksomhed Luksusbaby.dk, som har hovedsæde i Støvring. Den nordjyske virksomhed har efterhånden vokset sig så stor, at den sidste år omsatte for mere end 100 millioner kroner. Hos dem er der tale om et lille fald i omsætningen, men det er ikke noget, der går ubemærket hen. - De køber stadigvæk de gode varer, og de køber stadig dyre varer - de køber bare færre af dem. Og så føler jeg egentlig, at købene er mere overvejede, end de var under corona, siger stifter Ann-Louise Aasted. Kvalitetsbevidste købere Ifølge Ann-Louise ser det ud til, at det særligt er impulskøbene, der skæres væk. Eksempelvis bliver der måske købt otte par leggins til barnet, hvor onlineshopperne førhen kom til at lægge et par ekstra i kurven, så de købte 10. Hun har også bemærket en anden tendens: - Der er også noget i at købe god kvalitet, så det kan sælges videre eller arves af andre børn. Hvordan ser det ud, når I kører kampagner? - Under vores udsalg i år oplevede vi, at det var sværere at komme af med vores udsalg til en højere procentsats end normalt, og det hænger jo godt sammen med, at vi ikke kan få folk til at købe ting, som de ikke har behov for længere, siger hun. Det har fået den konsekvens, at virksomheden køber lidt mindre ind, og at virksomheden vil se på andre markeder end det danske for at vækste. Det er særlig flyverdragter, støvler, vandtætte støvler og udstyr, der stadig går som varmt brød. Herunder kan du se programmet Parløb, som TV2 Nord lavede med parret bag Luksusbaby.dk tilbage i 2019.

Opsummering:
Energikrisen har fået danskerne til at tænke sig mere om, når de handler på nettet. Et af de steder man mærker det, er hos nordjyske Luksusbaby.dk.